పట్నంలో.. పట్టు పండుగ
- ప్రారంభమైన 'సిల్క్‌ మార్క్‌ ఎక్స్‌ పో- 2015'
- 6వ తేదీ వరకు కొనసాగనున్న ప్రదర్శన
నవతెలంగాణ, వాణిజ్య విభాగం: హైదరాబాద్‌లో 'సిల్క్‌మార్క్‌ ఎక్స్‌పో - 2015' ఘనంగా ప్రారంభమైంది. నకిలీ బెడదను నివారించి వినియోగదారులకు సిసలైన పట్టు వస్త్రాలను అందించే ఉద్దేశ్యంతో దీనిని ఏర్పాటు చేశారు. కేంద్ర పట్టు మండలి, జౌళి మంత్రుత్వ శాఖ వారి ప్రోత్సాహక సంస్థ 'సిల్క్‌ మార్క్‌ ఆర్గనైజేషన్‌ ఆఫ్‌ ఇండియా' శ్రీనగర్‌ కాలనీలోని శ్రీ సత్యసాయి నిగమాగమములో దీనిని ఏర్పాటు చేసింది. దేశంలో సాలీనా రూ.10,000 కోట్ల వ్యాపార విస్తృతి కలిగిన పట్టు వస్త్రాల వ్యాపారంలో నకిలీలలు ఎక్కువైన నేపథ్యంలో ఏర్పాటు చేసిన అసలైన పట్టు పండుగకు అన్ని వర్గాల వారి నుంచి మంచి ఆదరణ లభిస్తోంది. చేనేత కళాకారులకు ప్రోత్సహించి పరిశ్రమను అభివృద్ధి పరిచేందుకు ఇది ఎంతగానో దోహదం చేస్తుందని నిర్వాహకులు తెలిపారు. ఇక్కడ కొనుగోలు చేసే పట్టు వస్త్రాలు నూటికి నూరు శాతం నాణ్యమైనవేనని తెలుసుకొనేందుకు వీలుగా పలు పరీక్షా విధానాలను అందుబాటులోి ఉంచినట్లు వారు వివరించారు. తెలంగాణ ప్రజలు ఈ అవకాశాన్ని వినియోగించుకోవాలని వారు కోరారు.
మీ స్నేహితులకు రికమెండ్ చెయ్యండి